VF Plus dien ook voorstelle in vir 'slim' afsondering | Maroela Media
VF Plus dien ook voorstelle in vir 'slim' afsondering
Die VF Plus het ook aanbevelings aan pres. Cyril Ramaphosa en die Covid-19- nasionale taakspan voorgelê oor aanpassings met betrekking tot regulasies rondom die algemene inperking ten einde dit meer ekonomies volhoubaar te maak.
Dié aanbevelings sluit in om:
skryfbehoeftes as noodsaaklike goedere te lys
aandag te gee aan die agterstand by die Werkloosheidsversekeringsfonds (WVF)
hardeware beskikbaar te maak vir toelaatbare kritieke instandhoudingswerk
noodsaaklike landbou-aktiwiteite soos veeveilings met toepaslike maatreëls toe te laat
buurt- en plaaswagte toe te laat om ten volle te funksioneer
aandag te gee aan poreuse landsgrense en
aanlynhandel en die aflewering van goedere moontlik te maak.
Die Shoprite-groep het plastiekmaskers aan sy werkers verskaf en stel verskeie mobiele klinieke bekend om in die stryd teen Covid-19 te help. (Foto: Shoprite)
Dit sluit ook in om dit moontlik te maak vir onder meer restaurante om op bestelling wegneemetes by klante af te lewer.
"Die nasionale inperkingsperiode om die verspreiding van die Covid-19-virus te keer het 'n groot uitwerking op die mense van Suid-Afrika en op die land se ekonomiese voortbestaan," sê dr. Pieter Groenewald, leier van die VF Plus.
"Die infeksiekoers van Covid-19 moet hokgeslaan word terwyl daar op 'n verantwoordelike en innoverende wyse meer ekonomiese aktiwiteit toegelaat word."
Hy sê die VF Plus se aanbevelings het ook munisipale owerhede se verkeerde vertolking van die regulasies in die oog en vra ook vir duidelikheid aan wetstoepassingsowerhede met betrekking tot die omstandighede waaronder Suid-Afrikaners hul huise mag verlaat en watter vorms/permitte van toepassing is.
"Die VF Plus stel ook voor dat die regering 'n aanlynwinkel inisieer om kleinhandelaars, soos in die kuns- en kunsvlyt- of kleresektor, in staat te stel om produkte aanlyn te verkoop," sê Groenewald.
Hy sê alle Suid-Afrikaners is tans kwesbaar rakende die pandemie en die sosio-ekonomiese gevolge van die ekonomiese ineenstorting. "'n Persoon wat 'n maand gelede 'n bestendige inkomste gehad het en wat vir sy of haar gesin kon sorg, het skielik uiters kwesbaar geword. 'n Persoon wat 'n verband en ander finansiële verpligtinge kon bekostig, is skielik bankrot. Hierdie kwesbaarheid strek oor ras, ouderdom en geslag.
"Die regering moet die kwesbaarheid van veral diegene wat minder as 'n maand gelede kon werk, persone in diens kon neem en bestee in ag neem," sê Groenewald.
algehele afsondering VF Plus
Covid-19-samevatting: City Power teken eerste geval aan
Covid-19-sterftesyfer styg verder
Hoor Hoor aan die VF+
Goeie voorstel, maar gaan seker op dowe ore van die ANC
Daar is so baie noodsaaklike items wat van belang is. Ek is in die penarie met my motor wat dringend 'n diens benodig – ek moet werk (is een van die essential workers) en my motor het nie net 'n gewone diens nodig nie maar ook die belt moet verander.